
РЕПУБЛИКА БЪЛГАРИЯ
Заместник-министър на земеделието и храните

…………………………………
………………………………… г.
ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
ОТ ЯНИСЛАВ ЯНЧЕВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ

Относно: Наредба за допълнение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.)


УВАЖАЕМИ ГОСПОДИН МИНИСТЪР,
На основание чл. 64, ал. 1 от Закона за подпомагане на земеделските производители предлагам за одобрение Наредба за допълнение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни.

Причини, които налагат приемането на акта
В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки носят по-голяма отговорност и се отчитат по-стриктно за това как постигат целите и договорените показатели. Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.) (Наредба № 3 от 2023 г.) и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.) (Наредба № 4 от 2023 г.) уреждат получаването на подпомагане по линия на директните плащания във връзка с прилагането на Стратегическия план за развитие на земеделието и селските райони на Република България за периода 2023 – 2027 г. (Стратегическия план), респективно трябва да осигуряват всички необходими условия за правилното администриране на интервенциите за директни плащания. Предвид гореизложеното се налагат допълнения в Наредба № 4 от 2023 г., както и поради следните мотиви:
За заявления за подпомагане, подадени през 2025 г. се въвежда дерогация относно прилагането на разпоредбата на чл. 82 от Наредба № 3 от 2023 г. и предвиденото в нея намаление от 1 % за всеки работен ден на сумата, на която кандидатът би имал право при подаването на заявление за подпомагане след крайната дата за подаване и редактиране, респективно се предвижда чл. 12, ал. 2 да не се прилага. По този начин се уеднаквява срокът за подаване и редактиране на заявления по чл. 12 от Наредба № 4 от 2023 г. Промяната се налага и поради факта, че едва 43% от кандидатите по директни плащания, които подават заявления за подпомагане в предходни години, са подали заявление към момента. Отмяна на намалението се предлага, за да бъдат създадени всички необходими условия за правилното администриране на интервенциите по директни плащания. За да се гарантира възможността в най-пълна степен земеделските стопани да кандидатстват за получаване на директна подкрепа, респективно да отговарят на изискванията за това.
Също така се предлага отлагане прилагането на разпоредбата на чл. 7, ал. 2, т. 5 от Наредба № 4 от 2023 г., с която се изисква към заявлението за подпомагане да се прилага документи за поливни площи, на които се отглеждат зеленчукови култури - разрешително за водовземане и/или разрешително за ползване на воден обект, договор с доставчик на вода за напояване, удостоверение за поливност или друг документ, удостоверяващ правното основание за ползване на водния обект или вода за напояване, поради планирана инициатива от страна на Министерство на околната среда и водите за облекчаване на режима и съкращаване на срока за издаване на разрешителни за водовземане или ползване на воден обект.

Цели
Предложените допълнения в Наредба № 4 от 2023 г. са насочени към гарантиране на възможността за подаване на заявления за подпомагане и извършване на изменения в тях от всички земеделски стопани, които желаят да кандидатстват за подпомагане, без да им бъде налагана санкция за подаване на заявления след 15 май 2025 г. Допълнението, свързано с отлагане предоставянето на документи за правно основание за напояване цели намаляване на административната тежест за земеделските стопани.

Финансови и други средства, необходими за прилагането на новата уредба
За приемането на Наредба за допълнение на Наредба № 4 от 2023 г. не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.

Очаквани резултати от прилагането на акта
С прилагане на наредбата се очаква предоставяне на достатъчно време и условия кандидатите за подпомагане да се възползват от възможността да заявят максимален брой интервенции, без да бъдат санкционирани за закъснение. Отлагане предоставянето на документи за правно основание за напояване ще даде допълнително време на земеделските стопани да окомплектоват необходимите документи. Направените промени ще допринесат за максимално усвояване на средствата от Европейски фонд за гарантиране в земеделието.

Анализ за съответствие с правото на Европейския съюз
Наредбата не е свързана с транспониране в националното законодателство на нормативни актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Причините за прилагане на 14-дневен срок са, че кампанията за подаване на заявления за подпомагане за кампания 2025, съгласно чл. 12, ал. 1 от Наредба № 4 от 2023 г., приключва на 9 юни 2025 г. За да бъдат приложени възможностите за кандидатстване с предвидената дерогация на намалението за закъснение, както и за да бъде дадена възможност на всички земеделски стопани, които желаят да кандидатстват за подпомагане, наредбата трябва да бъде обнародвана в „Държавен вестник“ и да влезе в сила до 15 май 2025 г. Отмяната на санкцията за закъснение е изцяло в интерес на заинтересованите земеделски стопани, като се дава възможност кандидатите да заявят подпомагане по максимален брой интервенции, без да бъдат санкционирани след 15 май 2025 г.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното, предлагам да издадете приложената Наредба за допълнение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни.

	Приложение: 
	1. Наредба за допълнение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпилите предложения и становища от обществената консултация.

